જે વાત શરીરની પીડાને લાગુ પડે છે તે જ મનની પીડાને પણ લાગુ પડે છે. મન છે તો સંબંધો પણ છે. તેમાં જે કાંઈ સારું-ખરાબ હોય તેનો નિઃસંકોચ સ્વીકાર કરવો જ પડે. એ જ જીવન છે, પણ જીવન છે તો આપણે છીએ. આપણે છીએ તો સુખદુખના ગમતા-અણગમતા મહેમાનો આવવાના. બન્નેને સાંખી લેવા પડે અને સાચવવા પણ પડે. એટલે જ તો ભગવાન શ્રીકૃષ્ણે કહ્યું છે કે, સુખદુખમાં સમતા-સમતુલા રાખવી. સંબંધોમાં જન્મતી પીડાને સહેવાનો અને પાર કરવાનો એ જ તો એક માર્ગ છે. સ્વાર્થ અને અભિમાનની ઉપરવટ જઈને સંબંધોને તો જિવાડવા જ પડે.